Απόφαση της Επιτροπής

της 17ης Νοεμβρίου 2003

σχετικά με ένα σχέδιο για τυποποιημένους ορούς για τη διάγνωση του αφθώδους πυρετού και για τη χρηματοδοτική συνεισφορά της Κοινότητας για το έτος 2003

[κοινοποιηθείσα υπό τον αριθμό Ε(2003) 4180]

(2003/811/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/EΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (EΚ) αριθ. 806/2003(2), και ιδίως το άρθρο 20,

Εκτιμώντας τα ακόλουθα:

(1) Το άρθρο 19 της απόφασης 90/424/EΟΚ επιβάλλει στην Κοινότητα να λαμβάνει τα τεχνικά και επιστημονικά μέτρα που είναι απαραίτητα για την ανάπτυξη της κτηνιατρικής νομοθεσίας.

(2) Από το 1992 και μετά, η Κοινότητα ακολουθεί μια αυστηρή πολιτική απαγόρευσης του προφυλακτικού εμβολιασμού όσον αφορά τον αφθώδη πυρετό. Επομένως, το ζωικό κεφάλαιο στην Κοινότητα είναι ιδιαίτερα ευπαθές στον ιό του αφθώδους πυρετού. Λόγω της επιδημιολογικής κατάστασης σε ορισμένες τρίτες χώρες, που είναι γειτονικές της Κοινότητας ή έχουν εμπορικές συναλλαγές με αυτήν, είναι αναγκαία η θέσπιση μέτρων που θα επιτρέπουν την ταχεία διάγνωση της νόσου, τον επείγοντα εμβολιασμό και τις μεταγενέστερες δοκιμές των εμβολιασμένων ζώων για να εντοπίζονται τα κοπάδια που έχουν μολυνθεί.

(3) Για τη διενέργεια ορολογικών δοκιμασιών, είναι απαραίτητο να υπάρχουν διαθέσιμοι τυποποιημένοι όροι αναφοράς που θα χρησιμοποιούνται σε εργαστηριακές δοκιμές για την ανίχνευση αντισωμάτων τόσο για τις δομικές όσο και για τις μη δομικές πρωτεΐνες του ιού του αφθώδους πυρετού.

(4) Σύμφωνα με την οδηγία 2003/85/EΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού(3) και με την κατάργηση της οδηγίας 85/511/EΟΚ και των αποφάσεων 89/531/EΟΚ και 91/665/EΟΚ και με την τροποποίηση της οδηγίας 92/46/EΟΚ, η πραγματοποίηση ορολογικής παρακολούθησης μετά από την επιδημική έκρηξη αποτελεί προϋπόθεση για την άρση των περιορισμών που έχουν επιβληθεί όσον αφορά το εμπόριο ζώντων ζώων που ανήκουν σε ευπαθή είδη και των προϊόντων τους. Κατά συνέπεια, η εξασφάλιση διαθέσιμων τυποποιημένων ορών μπορεί να συμβάλει στην ανάπτυξη της κοινοτικής νομοθεσίας για τον αφθώδη πυρετό.

(5) Θα πρέπει επομένως να δεσμευθούν οι χρηματοδοτικοί πόροι που είναι απαραίτητοι για την κοινοτική συνεισφορά για την παραγωγή, την αποθήκευση και τη διανομή μιας πρώτης παρτίδας τυποποιημένων ορών για τη διάγνωση του αφθώδους πυρετού το 2003.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Κοινότητα θα χρηματοδοτήσει ένα σχέδιο για την παραγωγή, την αποθήκευση και τη διανομή μιας πρώτης παρτίδας τυποποιημένων ορών που θα χρησιμοποιηθούν για δοκιμές με σκοπό την ανίχνευση αντισωμάτων για δομικές και μη δομικές πρωτεΐνες διαφορετικών οροτύπων του ιού του αφθώδους πυρετού σε διάφορα είδη ζώων που είναι ευπαθή στον αφθώδη πυρετό.

Άρθρο 2

Τα μέτρα που προβλέπονται στο άρθρο 1 θα εφαρμοστούν από το φορέα ή το όργανο που θα ορίσει η Επιτροπή για το συντονισμό της επιστημονικής και τεχνικής συνεργασίας εργαστηρίων και οργάνων.

Άρθρο 3

Το ανώτατο ποσό κοινοτικής χρηματοδότησης για το σχέδιο που προβλέπεται στο άρθρο 1 δεν θα υπερβαίνει τις 800000 ευρώ.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 17 Νοεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 122 της 16.5.2003, σ. 1.

(3) COM(2002)736.